
Kerecsensólymok vérparazita fertőzöttségének felmérése és egy új valós idejű PCR módszer tesztelése

Dolgozatomban magyarországi kerecsensólymok vérparazita-fertőzöttségét vizsgáltam. Az említett élősködők közül kiemelendőek a Plasmodiumok, Haemoproteusok és Leucocytozoonok, melyek jelentősen befolyásolhatják gazdaszervezeteik egészségi állapotát és szaporodási sikerét, hiszen a fentebb tárgyalt egysejtű fajok felelősek a madár maláriáért.

A betegség nyomon követese érdekében elengedhetetlen a megbízható, pontos és időtakarékos molekuláris biológiai módszerek használata a paraziták detektálására. Éppen ezért kutatásom része egy frissen publikált valós idejű PCR (qPCR) protokoll specificitásának és szenzitivitásának felmérése egy már jól bevált nested-PCR-eljárás referenciamintákon, vérélősködők kimutatásában tapasztalt eredményeivel.

A vizsgálat során 2024-ben kelt 58 kerecsensólyom fiókából vett vérmintában igyekeztünk kimutatni a tárgyalt vérparaziták jelenlétét hagyományos nested-PCR segítségével. A vizsgálataink negatívnak bizonyultak minden egyes minta esetében. A hazai kerecsensólymok és a vérparaziták kapcsolatának feltárásához további kutatások szükségesek, mert bár a fiókák vérében ezúttal nem találtunk élősködőket, a felnőtt egyedek fertőzöttségének felmérésére indokolt lehet.

A qPCR módszer specificitása és érzékenysége a referenciamintákon tapasztaltak alapján 100%-osnak bizonyult. Joggal feltételezhető, hogy amennyiben a jövőben kerecsensólymok (vagy egyéb madárfajok) körében vérparazitákra visszavezethető járványszerű megbetegedést, vagy elhullást érzékelünk, ezen diagnosztikailag pontos eljárás segítségével megbízhatóan eredhetünk az élősködők nyomába.

A kutatás jövőbeli irányai között szerepel a fészekelhelyezés (magasfeszültségű oszlop vagy fák lombkoronája) és a parazitáltság közötti kapcsolat vizsgálata, valamint a vérparaziták és egyéb kórokozók, például arbovírusok koinfekcióinak tanulmányozása. A dolgozat hozzájárul a magyarországi kerecsensólyom populáció hosszútávú védelmi stratégiáinak megalapozásához.




